Viljandi linnavolikogu hariduskomisjon

Viljandi linna Haridus- ja Kultuuriamet 27.01.2021

*Kesk-Kaare 17 hoone väljaarvamine üldhariduslikust kasutusest*

Viljandi linnavolikogu 29.09.2016 otsusega nr 351 otsustati:

1. Aastaks 2023 arvata Kesk-Kaare 17 hoone välja üldhariduslikust kasutusest.
2. Töötada välja Viljandi erivajadustega laste hariduse arengu- ja tegevuskava kuupäevaks 01.09.2017.

Viljandi Kaare Kool on koostanud kooli arengukava aastateks 2021 – 2025. Arengukavas on püstitanud suured eesmärgid kooliruumide ja kooli ümbruse korrastamiseks, kooli maine parandamiseks, kooli propageerimiseks ja õpetajate professionaalsuse tõstmiseks. Arengukava on koostatud perspektiiviga, et Kaare Kool jätkab tegevust praegustes ruumides ja praeguse isikoosseisuga. Arengukavas püstitatud eesmärgid annavad lapsevanematele kindlustunde, et lapsed saavad Kaare Koolis õppida kuni põhihariduse omandamiseni.

Mitmed eesmärkide saavutamiseks vajalikud tegevused on käivitunud juba täna. Tegevuste planeerimisel on esmavajalik teada, mis olukorras on kool kahe aasta pärast. Püstitatud eesmärkide saavutamine on mahukas ja aeganõudev ning vajab pühendumist. Kooli personal peab teadma, et nende püüdlused ei ole asjata.

Kaare Kooli õpilased, nende vanemad ja kooli personal on hetkel teadmatuses. Me soovime saada infot, millised muutused ja millal, ootavad ees meie kooli. Hariduslike erivajadustega (edaspidi HEV) laste võimalused saada põhiharidust, nende jaoks sobivates tingimustes, on väga piiratud. Seetõttu vajavad vanemad kindlustunnet, et kahe aasta pärast on lastele tagatud nende individuaalsete vajadustega arvestavad õppimistingimused.

Kaare Kool on planeerinud kevadel tutvustada kooli vanematele, kelle lapsed oleksid meie kooli potentsiaalsed õpilased. Me soovime anda neile kindlustunde, et Kaare Kool on nende õige valik. Hetkel on kooli tulevik lahtine ja me ei teagi, millist sõnumit võimalike uute õpilaste vanematele edastada.

Peame oluliseks, et kõik Kaare Koolis õppivad lapsed saaksid jätkata kooliteed ühes õppehoones, kooli ei killustataks ja klasse ei jagataks laiali linna erinevate koolide vahel.

Kaare Kooli ümberkorraldamisel soovime juhtida tähelepanu mõningatele asjaoludele:

1. HEV lapsed erinevad oma erivajaduse poolest ja iga erivajadus nõuab erinevat lähenemist. Selleks, et koolirahu ja distsipliin säiliks, on mõistlik hoida üksteisest lahus näiteks autistlikud lapsed ja ATH diagnoosiga lapsed või autistlikud lapsed ja käitumishäiretega lapsed. Kaare Kooli ruumides asuvad nimetatud lapsed kooli erinevates tiibades ja korrustel ning vajadusel saab nende liikumist korraldada nii, et nad vahetunnis kokku ei puutu.
2. HEV lapsed ja tavalapsed on oma olemuselt, käitumiselt ja arusaamade poolest erinevad. See erinevus paistab silma ja tavalastel on sageli raske erinevust omaks võtta. HEV- ja tavalaste erinevustest tingituna võib tekkida õpilaste vahel probleeme ja kiusamist just 2. ja 3. kooliastmes.
3. Tavakoolides osalevad väikeklasside lapsed koos tavaklassi lastega näiteks kehalises kasvatuses või muusikatunnis. Tavaklassides on enamasti 24 ja rohkemgi õpilast. Nii suures kollektiivis õppimine ei ole HEV laste jaoks edukas. Nad võivad tundi segada ja sellega probleeme tekitada või ei suuda suures kollektiivis vajalikus mahus uusi teadmisi ja oskusi omandada ning jäävad sellega eakaaslastest kehvemasse olukorda.
4. Tavaõpilaste vanemad, kes ei ole kokku puutunud erivajadusega lapsega, sageli ei mõista erivajaduse olemust ja asjaolu, et erivajadusega laps ei käitu tahtlikult halvasti, vaid tema käitumise eripära on tihti seotud tema erivajadusega. Tavaõpilaste vanemad ei pruugi soosida HEV laste õppimist tavaklassis.
5. HEV lapsed vajavad õppimiseks vaikset ja rahulikku koolikeskkonda. Suures koolis, isegi kui seal on väikeklass, on müratase üsna suur, eriti vahetunnis. Müra ja helide suhtes on tundlikud just autistlikud lapsed, kelle tavapärast funktsioneerimist võib liigne müra oluliselt häirida. Ka teiste HEV laste keskendumine, õpitulemused ja käitumine on tunduvalt paremad, kui neid ümbritsev keskkond ei tekita neis liigset stressi ja ärevust.
6. Väikses koolis, kus õpivad sarnaste eripäradega lapsed, tunnevad õpilased ennast turvaliselt. Nad ei eristu kardinaalselt oma klassi- ja koolikaaslastest, nad ei pea tundma ei hirmu ega häbi sellepärast, millised nad on ja saavad keskenduda õppimisele.
7. Kaare Kooli õpetajatel ei ole ebareaalseid ootusi oma õpilastele. Nad teavad, millises koolis nad õpetavad ja keda nad õpetavad. Valides Kaare Kooli oma töökohaks, on nad valmis tegelema HEV lastega. HEV laste õpetamine ei ole nende jaoks pealesunnitud olukord vaid teadlik valik.
8. Viljandi linnas ega Viljandi maakonnas tervikuna ei avata igal aastal, igas koolis väikeklassi, seega ei ole HEV laste õpetamine nendes koolides järjepidev. Kaare Kooli õpetajad, abiõpetajad ja tugipersonal tegelevad igapäevaselt HEV lastega ja nii aastast-aastasse. Nende põhjalikud teadmised ja oskused HEV laste õpetamisel on vanemate jaoks usaldusväärsed.

HEV lapse vanemad, nagu kõigi laste vanemad, soovivad oma lapsele parimat. Paljude jaoks on Kaare Kool ainuke võimalik valik. Kui laps õpib temale sobivas keskkonnas, on ta ka edukas. Remonditud ja värske välimusega koolimaja pakub õpilastele palju rõõmu ja on ilus vaadata, kuid lapse koolirõõm tekib ja püsib siis, kui ta saab õppida temale sobiva metoodika järgi, kui õpetaja arvestab tema eripäraga, kui teda koolis ei kiusata ega halvustata ja kui ta vaatamata oma erivajadusele tunneb eduelamust ja saab tunnustust.

Seoses Viljandi linnavolikogu 29.09.2016 otsusega nr 351, soovib Viljandi Kaare Kooli hoolekogu teada:

1. Kas alates aastast 2023 jätkab Viljandi Kaare Kool tegevust iseseisva koolina?
2. Millistes ruumides jätkavad õppetööd Viljandi Kaare Kooli õpilased alates aastast 2023?
3. Kas aastast 2023 jätkavad kõik Kaare Kooli nimekirjas olevad lapsed õppimist ühes ja samas hoonekompleksis?
4. Kas Viljandi erivajadustega laste arengu- ja tegevuskava, mis pidi valmima 01.09.2017, on välja töötatud?

Viljandi Kaare Kooli hoolekogu ja kooli personal, kellel on pikaajalised kogemused HEV lastega tegelemisel, on ümberkorralduste planeerimise käigus valmis kaasa mõtlema, et koos Viljandi linnaga leida parim lahendus meie lastele.

Lugupidamisega

Karin Ilus

Viljandi Kaare Kooli hoolekogu esimees

*/allkirjastatud digitaalselt/*